CELEX: 32016D0414
Language: fi
Date: 2016-03-10 00:00:00
Title: Neuvoston päätös (EU) 2016/414, annettu 10 päivänä maaliskuuta 2016, luvan antamisesta Itävallalle allekirjoittaa ja ratifioida oikeudenkäynti- ja muiden asiakirjojen tiedoksiannosta ulkomailla siviili- tai kauppaoikeudellisissa asioissa 15 päivänä marraskuuta 1965 tehty Haagin yleissopimus ja Maltalle liittyä sen sopimuspuoleksi Euroopan unionin edun mukaisesti

22.3.2016   
            
            
               FI
            
            
               Euroopan unionin virallinen lehti
            
            
               L 75/1
            
         NEUVOSTON PÄÄTÖS (EU) 2016/414,
   annettu 10 päivänä maaliskuuta 2016,
   luvan antamisesta Itävallalle allekirjoittaa ja ratifioida oikeudenkäynti- ja muiden asiakirjojen tiedoksiannosta ulkomailla siviili- tai kauppaoikeudellisissa asioissa 15 päivänä marraskuuta 1965 tehty Haagin yleissopimus ja Maltalle liittyä sen sopimuspuoleksi Euroopan unionin edun mukaisesti
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 81 artiklan 2 kohdan yhdessä sen 218 artiklan 6 kohdan a alakohdan kanssa,
   ottaa huomioon Euroopan komission ehdotuksen,
   ottaa huomioon Euroopan parlamentin hyväksynnän (1),
   sekä katsoo seuraavaa:
   
               (1)
            
            
               Oikeudenkäynti- ja muiden asiakirjojen tiedoksiannosta ulkomailla siviili- tai kauppaoikeudellisissa asioissa 15 päivänä marraskuuta 1965 tehdyllä Haagin yleissopimuksella, jäljempänä ’yleissopimus’, yksinkertaistetaan oikeudenkäynti- ja muiden asiakirjojen lähettämistä sopimusvaltioiden välillä. Näin ollen se helpottaa oikeudellista yhteistyötä rajatylittävissä yksityis- ja kauppaoikeudellisissa riita-asioissa.
            
         
               (2)
            
            
               Monet valtiot, myös jäsenvaltiot Itävallan tasavaltaa ja Maltaa lukuun ottamatta, ovat yleissopimuksen osapuolia. Itävallan tasavalta ja Malta ovat ilmaisseet olevansa kiinnostuneita ryhtymään yleissopimuksen osapuoliksi. On unionin edun mukaista, että kaikki jäsenvaltiot ovat yleissopimuksen osapuolia. Lisäksi unioni edistää yksityisoikeuden alalla harjoittamansa ulkopolitiikan puitteissa kolmansien maiden liittymistä yleissopimukseen ja yleissopimuksen ratifiointia.
            
         
               (3)
            
            
               Unionilla on ulkoinen toimivalta yleissopimukseen liittyvissä kysymyksissä siltä osin kuin sen määräykset vaikuttavat tiettyihin unionin lainsäädännössä vahvistettuihin sääntöihin tai siltä osin kuin muiden jäsenvaltioiden liittyminen yleissopimukseen muuttaa unionin lainsäädännön tiettyjen säännösten, kuten Euroopan parlamentin ja neuvoston asetuksen (EU) 1215/2012 (2) 28 artiklan 4 kohdan soveltamisalaa.
            
         
               (4)
            
            
               Yleissopimus ei mahdollista alueellisten taloudellisten yhdentymisjärjestöjen, kuten unionin, osallistumista. Näin ollen unioni ei voi liittyä yleissopimukseen.
            
         
               (5)
            
            
               Neuvoston olisi tästä syystä annettava lupa Itävallan tasavallalle allekirjoittaa ja ratifioida yleissopimus ja Maltalle liittyä siihen unionin edun mukaisesti. Jäsenvaltiot säilyttävät toimivaltansa niillä yleissopimuksen aloilla, jotka eivät vaikuta unionin sääntöihin tai niiden soveltamisalaan Euroopan unionin toiminnasta tehdyn sopimuksen 3 artiklan 2 kohdan mukaisesti.
            
         
               (6)
            
            
               Euroopan parlamentin ja neuvoston asetus (EY) N:o 1393/2007 (3) sitoo Yhdistynyttä kuningaskuntaa ja Irlantia, ja ne osallistuvat näin ollen tämän päätöksen hyväksymiseen ja soveltamiseen.
            
         
               (7)
            
            
               Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, Tanskan asemasta tehdyssä pöytäkirjassa N:o 22 olevien 1 ja 2 artiklan mukaisesti Tanska ei osallistu tämän päätöksen hyväksymiseen, päätös ei sido Tanskaa eikä sitä sovelleta Tanskaan,
            
         ON HYVÄKSYNYT TÄMÄN PÄÄTÖKSEN:
   1 artikla
   Neuvosto antaa luvan Itävallan tasavallalle allekirjoittaa ja ratifioida oikeudenkäynti- ja muiden asiakirjojen tiedoksiannosta ulkomailla siviili- tai kauppaoikeudellisissa asioissa 15 päivänä marraskuuta 1965 tehty Haagin yleissopimus ja Maltalle liittyä sen sopimuspuoleksi unionin edun mukaisesti.
   Yleissopimuksen teksti on liitetty tähän päätökseen.
   2 artikla
   1.   Itävallan tasavallan on toteutettava tarvittavat toimenpiteet tallettaakseen yleissopimuksen ratifiointikirjansa Alankomaiden kuningaskunnan ulkoasiainministeriölle kohtuullisessa ajassa ja viimeistään 31 päivänä joulukuuta 2017.
   2.   Itävallan tasavallan on informoitava neuvostoa ja komissiota ratifiointikirjansa talletuspäivästä.
   3 artikla
   1.   Tämän päätöksen tultua voimaan Maltan on ilmoitettava Alankomaiden kuningaskunnan ulkoasianministeriölle päivä, jona yleissopimusta aletaan soveltaa Maltaan.
   2.   Maltan on niin ikään informoitava neuvostoa ja komissiota 1 kohdassa tarkoitetusta päivästä.
   4 artikla
   Tämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
   5 artikla
   Tämä päätös on osoitettu Maltalle ja Itävallan tasavallalle.
   
      Tehty Brysselissä 10 päivänä maaliskuuta 2016.
      
         
            Neuvoston puolesta
         
         
            Puheenjohtaja
         
         K.H.D.M. DIJKHOFF
      
   
   
      (1)  Ei vielä julkaistu virallisessa lehdessä.
   
      (2)  Euroopan parlamentin ja neuvoston asetus (EU) N:o 1215/2012, annettu 12 päivänä joulukuuta 2012, tuomioistuimen toimivallasta sekä tuomioiden tunnustamisesta ja täytäntöönpanosta siviili- ja kauppaoikeuden alalla (EUVL L 351, 20.12.2012, s. 1).
   
      (3)  Euroopan parlamentin ja neuvoston asetus (EY) N:o 1393/2007, annettu 13 päivänä marraskuuta 2007, oikeudenkäynti- ja muiden asiakirjojen tiedoksiannosta jäsenvaltioissa siviili- tai kauppaoikeudellisissa asioissa (’asiakirjojen tiedoksianto’) ja neuvoston asetuksen (EY) N:o 1348/2000 kumoamisesta (EUVL L 324, 10.12.2007, s. 79).